LidanRubinov/Halacha-QA huggingface dataset:
שאלה: קרם ידיים בשבת: מה המקור להתיר מריחת קרם ידיים בשבת?
תשובה: אין מקור, מריחה אסורה. יש את דעת המגן אברהם, שאם אדם מורח קרם כזה שנספג בעור, ולא נשאר רישומו על העור למעלה, אין בזה איסור ממרח מן התורה. אם זה לצורך חולה או תינוק אפשר להתיר, אבל סתם כך, לצורך פינוק, וודאי שאין להשתמש בזה, כי יש שיטות שמחמירות בזה. אם החומר לגמרי נוזלי, אין לזה גדר של ממרח. אם זה למטרה רפואית, יש בזה בעיה אחרת, ח אסרו בשבת לעשות טיפולים רפואיים. אך אם זה לצורך תינוק, שכל איסורי דרבנן הותרו לצורך טיפולו, אין שום בעיה.
שאלה: הפרדת חדרים לאח ואחות: מאיזה גיל יש להפריד בין אחים ואחיות?
תשובה: מגיל חינוך, מגיל 5-6. זהו הדין לכתחילה, אך באקראי וודאי שמותר להם לישון.
שאלה: עבודה בחול המועד פסח : אני לא נוהגת לעבוד בחול המועד פסח מאחר שעבודתי לא עבודה נחוצה ולא שומרים על כשרות המקום בפסח. האם המעביד יכול לחייב אותי לעבוד בכל זאת? 13 השנה אני במקום עבודה ואף פעם לא הכריחו אותי לעבוד אבל השנה עושים לי בעיות ואני רוצה לדעת גם מבחינת דתית ומבחינת חוקית מה עלי לעשות.
תשובה: בחושן המשפט סימן של"א נאמר שבכל ענייני שכירות פועלים ועבודתם נוהגים על פי מנהג המדינה באותו מקום. לאחר בירור המנהג הקיים היום, נמצאו שלוש גישות: א. ימי חול המועד הרי הם כימי עבודה רגילים (מבחינת החוק), וניתן להגיש בקשה מראש לחופשה כבכל יום אחר, על חשבון ימי החופשה המגיעים לעובד במקום עבודתו. ב. ימי חול המועד נחשבים כחצי יום עבודה, ומי שלוקח שני ימי חופשה, הם נחשבים לו כיום חופשה אחד. ג. המעסיק מכריז על חופשה מרוכזת בימי חול המועד, ומחשבים אותם כחצי יום (כנ"ל ב). לאור הנאמר לעיל, אם בשנים הקודמות היית לוקחת ימי חופשה רגילה בימי חול המועד, נראה שגם על פי החוק אין שום מניעה לעשות זאת גם השנה כנוהל הרגיל על פי חוק. אם החופשה היתה ניתנת שלא על חשבון ימי החופשה הרגילים, הדבר נתון להסכם העבודה שבינך לבין המעביד. העובדה שבמשך שלוש עשרה שנה היית בחופש בימים אלו מהווה טענה מספיק חזקה ע"מ לדרוש לבקש, כחלק מתנאי העבודה, את ימי חול המועד לימי חופשה כבעבר. שהרי שינוי זה יש בו הרעת תנאי עבודה האסורים ע"פ החוק (למעט אם היה דיבור או סיכום מפורש בתחילת שנת העבודה).(ע"פ דברי ראש הכולל שליט"א) לגבי עצם עבודה בחול המועד. באופן כללי עבודה לשם פרנסה בחול המועד אסורה, למעט מלאכות תפקידם שהותרו, ויש להתייעץ עם רב מורה הוראה בנושא. אם מניעת העבודה תגרום להפסד מקום העבודה, הדבר נחשב ל'דבר האבד' שמותר מחמתו לעבוד בחול המועד. לגבי שמירה על כשרות המקום בפסח, אם מדובר בקפיטריה או מטבחון המקום וכדו' שאינם כשרים לפסח, אין הדבר מונע עבודה במקום כשאינה קשורה לאיסורים הכרוכים בדבר. אמנם, אם העבודה עצמה כרוכה בצורה כל שהיא לאיסורי חמץ בפסח, אין היתר בדבר, ואין יכולת כפייה למעביד באופן הנוגד את ההלכה. הרב יהודה אודסר
שאלה: הגדרת מעשה טוב לעניין נדרים: מהו הגדר של מעשה טוב (לגבי הדין שעשיית שלוש פעמים "מעשה טוב" נחשב לנדר), לדוגמא: א. אצלנו יש גמ"ח, בד"כ פעם בשבוע ביום חמישי. האם אדם שהלך לעזור בגמ"ח שלוש פעמים ולא אמר שהמנהג הזה הוא בלי נדר, כל פעם שהוא לא יבוא לגמ"ח הוא עובר על איסור? ב. אם יצא לי שהתלבטתי שלוש פעמים האם ללמוד תורה או לנגן, ובחרתי ללמוד תורה ולא אמרתי ש"המנהג הזה הוא בלי נדר", אז כל פעם שתהיה לי התלבטות האם ללמוד תורה או לנגן אני אצטרך לבחור ללמוד תורה?
תשובה: א. בדרך כלל, רוב האנשים עושים בערב ראש השנה היתר נדרים, שאם עשו פעולה כמה פעמים ולא אמרו מתחילה "בלי נדר", מוסרים מודעה מראש שמפקיעה את חלות הנדר. ואם עשית "התרת נדרים" בערב ראש השנה, אין לזה גדר של נדר. ב. כמו בשאלה הקודמת, היות ומסרת את המודעה בערב ראש השנה, באופן סתמי זה לא נדר.
שאלה: מנהג טוב שלוש פעמים: ראיתי שכתוב במסכת נדרים שלא טוב לנדור גם אם מקיימים את הנדר. 1. האם גם המקרה של עשיית שלוש פעמים מעשה טוב שנחשב לנדר, כלול בכך? זאת אומרת, אם אדם עשה שלוש פעמים מעשה טוב ולא אמר בלי נדר, אבל הוא מוכן להמשיך לעשות את המעשה הטוב, האם הוא צריך לעשות התרה ואם הוא ירצה להמשיך לעשות את המעשה הטוב אחרי ההתרה הוא ימשיך ויאמר בלי נדר או שהוא לא צריך כי הוא גם ככה מקיים את המעשה הטוב? 2. אצלי בבית יש כוסות זכוכית נמוכות וגבוהות כאשר בשבת, יו"ט וכו אנחנו משתמשים בגבוהות בד"כ. היות והארוחה בשבתות יו"ט וכו אצלנו היא בד"כ לא חלבית. אני נהגתי גם בשאר השבוע לא לשתות עם הכוסות הגבוהות כשאני אוכל ארוחה חלבית וידעתי שאין כל חיוב לעשות זאת. (וכן ההפך, אני נוהג לא לשתות עם הכוסות הנמוכות כשאני בארוחה בשרית). האם יש כאן "מעשה טוב" שנעשה שלוש פעמים וממילא זה בגדר נדר? יש לציין, שרק אני נוהג כך בעוד שאר המשפחה שלי לא עושים את החילוק הזה בין הכוסות, אלא בשבתות משתמשים בגבוהות בגלל שהם יותר מהודרות (כנראה). לכן גם שאני שותה מכוס גבוהה בארוחה בשרית יש סיכוי סביר שמישהו מהמשפחה שלי שתה ממנה כשהוא היה בארוחה חלבית או אפילו שתה בה שוקו, חלב וכד וממילא אולי זה לא מועיל המנהג שלי ואין פה בכלל מעשה טוב? (אני ידעתי מראש שרק אני ינהג ככה ולא כל המשפחה)
תשובה: א. מנהג טוב אחרי שלוש פעמים רצופות הופך לנדר. נדר כזה הוא חיובי כי מדובר במצוה. ב. לפי דבריך אין שום תועלת במנהגך כי בני הבית האחרים משתמשים בכוסות שלא כמנהגך לכן נראה לי שמנהגך בטעות יסודו והוא בטל.
שאלה: קריאת ספרים באנגלית בשבת: יש לי שאלה האם מותר לקרוא בשבת ספר באנגלית? אני קורא בשבתות תהילים ודפי שבת אך לפעמים אני נתפס אחרי כמה זמן בעייפות קלה ולא רוצה לנוח בגלל שבלילה לא ארדם ואני חושב שאני יכול לנצל את הזמן להעשרת אוצר מילים באנגלית.
תשובה: לדעת הרמב"ם אין לעסוק בלימוד חוכמות בשבת. לדעת הרשב"א מותר. אולם גם לדעת הרשב"א עדיף לעסוק בנושאים מתאימים יותר לרוח השבת. אם יש לך חומר קריאה באנגלית המכיל נושאים תורניים (וב"ה יש ספרות עצומה בנושאים תורניים) תצא ידי חובת שתי הדעות.
שאלה: דמי שידוכין לאחר זמן: אם שדכנית הציעה לי שידוך, אך רק לאחרונה, כעבור 8 שנים, זה יצא אל הפועל, באמצע נפגשנו והפסקנו וכו, האם גם במקרה כזה צריכים לשלם דמי שידוכים?
תשובה: את מלוא הת עבור השדכנות, אינך צריך לשלם. אך באופן יחסי, אתה צריך לשלם משהו. היות ואילו היא לא הייתה מציעה פעם ראשונה, לא הייתם נפגשים גם בפעם השניה.
שאלה: ברכה על יין בפורים: אדם השותה יין כל הפורים, מתחיל בבוקר ושותה לאורך היום, האם מספיקה ברכה אחת או שיש צורך בכל פעם חדשה?
תשובה: אם מתכוון להמשיך ולשתות, מספיקה הברכה הראשונה. וגם כשנכנס לסעודה, אם בירך קודם, הסעודה היא המשך. השתכרות בפורים
שאלה: הסבר ברכות השחר: 1. למה כל כך חשוב להודות לאלוקים על זה שנתן לנו יכולת להבחין בין הבוקר ללילה? ("הנותן לשכוי בינה להבחין בין יום ובין לילה") 2. מדוע מודים לקב"ה שלא עשה אותי עבד? הרי הקב"ה לא קבע מי יהיה עבד ומי לא, מי שגנב ואין לו אפשרות להחזיר את הכסף נהיה עבד,נמצא, שלא הקב"ה קבע אם אני אהיה עבד! אני עבד בעקבות מעשה שעשיתי, לא בגלל שכך גזרו בשמים. אפשר להשוות את זה לכך שהקב"ה לא קבע שפלוני יהיה רוצח זאת בחירה שלו לרצוח אנשים. או שהכוונה בכלל לעבד שחטפו אותו לשם עבדות.
תשובה: 1. יכולת ההבחנה וההבדלה שיש באדם באה מכח הבינה הקיימת באדם - כח של דעת. נסה לדמיין איך היינו חיים בלי דעת ובינה, בלי יכולת הבחנה בין דברים וכו' וכו'. 2. עבד הכוונה לעבד נכרי. מצד אחד הוא במדרגה יותר גבוהה מסתם גוי היות והוא חייב בחלק מהמצוות (חוץ ממצוות שהזמן גרמא), אולם יש צד שהוא גרוע מגוי בזה שאינו בן חורין. לכן אנו מודים לה' שלא עשנו גוי, וגם מודים בנפרד על כך שלא עשנו עבד. הרב שמואל הולשטיין
שאלה: מכירת תוכנה לאחרת: אני מורה, וקניתי תוכנות בהנחה המיועדת למורים, וכעת אין לי בה צורך. באתר מצויין בפרוש שהתוכנה מיועדת למורים בלבד. אבל בשל נסיבות מסויימות התוכנה הראשונה לא התאימה ולא הייתה מה שרציתי. קניתי אחרת, ועכשיו יש לי אופיס ווינדווס מיותרות אין לי מחשב נוסף. א. האם אני יכולה למכור את התוכנה לחברה? ב. זה משנה האם אני מוכרת את זה לחברה שגרה איתי או בן משפחה כך שגם לי יש נגישות מסויימת לתוכנה?
תשובה: בהלכה יש דבר הנקרא שיור במכר, היינו המוכר חפץ יכול לשייר לעצמו חלק מהזכויות בחפץ הנמכר ולמכור רק זכויות מסוימות. אין הלוקח רשאי להשתמש בחפץ שימוש שלא קנאו, וכל שימוש מעין זה הוא גזילה גמורה מהמוכר. במקרה שלנו מוכר דיסק התוכנה, לא מכר ללוקח את כל השימושים בדיסק, אלא שייר לעצמו חלק מהזכויות. הזכות להעתיק או למכור את התוכנה וכדומה לא נמכרה מעולם ללוקח, לעומת זאת, הזכות להשתמש בתוכנה שימוש אישי - נמכרה. לכן, אם הלוקח יעתיק או ימכור את הדיסק הוא בעצם יגזול את המוכר. לגבי היצירה עצמה, התוכנה עצמה (או השיר עצמו אם מדובר בדיסק מוזיקה), נחלקו הפוסקים האם אף בזה יש שיור במכר, או שמא יש בדבר איסור יורד לאומנות חברו (איסור המבואר בגמ' ב"ב דף כא ובשו"ע סי' קנ"ו. בצורה כללית מאוד, זהו איסור שאומר שאין אדם רשאי לפתוח חנות ליד חנות חבירו וכך לפגוע בפרנסתו. במקרה שלנו מדובר על פגיעה בפרנסת המוכר). לסיכום, אסור להעתיק או למכור תוכנות. להרחבה עיין בתחומין כרך ו' עמ' 185 וכן תחומין ז' 360-380, הרב זלמן נחמיה גולדברג. וכן בספר אג"מ או"ח חלק ד' סימן מ' סע י"ט, הרב משה פיינשטיין. עפ"י הדברים הנ"ל, אם המוכר שייר במכר במפורש, שהרי כתב במפורש שהתוכנה מיועדת אך ורק למורים כפי שציינת בשאלתך (אולי אך ורק למורה שקנה, ולא למורה אחר שלא קנה), אינך יכולה למכור את התוכנה לאחרים, שהרי לא קנית זכות זו. כמו כן, אין זה משנה למי את מוכרת את התוכנה   הדבר אסור, מכיוון שכל מה שקנית זו הזכות להתקין את התוכנה במחשב שלך (אולי אפילו בכמה מחשבים שלך, צריך לבדוק לכמה מחשבים ניתן לך האישור להתקין בהם את התוכנות), ולא למכור התוכנה או להתקינה במחשבים שאינם שלך אפילו אם יש לך נגישות אליהם. הרב אשר חג'בי
שאלה: מצוות שילוח הקן: ידוע שיש צפורים אשר דוגרות על ביצהן בלא שיהיו מופרות, דהיינו: בחצרי דגרה יונת בר יותר מעשרים ואחד הימים המקובלים לדגירה ומעולם לא בקעו ביצים אלה. לאחר יותר מחודש ימים גברו רחמי על ציפור זו ושילחתי אותה מקינה ולאחר מכן זרקתי את ביציה. תמהה אני האם "מצוות שילוח הקן" חלה גם במקרה זה, שכן, ברור שחייבים לרחם על האם, שאם לא כן, עלולה היא למות על ביציה? הייתי מעוניינת לקבל תשובה בנושא הנ"ל שמעסיק אותי ואת בני ביתי זמן רב.
תשובה: אין מצוה לגרש ציפור מקינה, רק מי שרוצה לאכול את הגוזלים חייב לשלח את האם. יש יודעי ח"ן הרואים בשילוח הקן מצוה גדולה המעוררת רחמים רבים בעולם. רק מי שבא בסוד ה' רשאי לשלח את האם גם אם אינו רוצה לאכול את הגוזלים.
שאלה: שמיעת שיר משיר השירים: כתוב: "הקורא פסוק של שיר השירים ועושה אותו זמר מביא רעה לעולם מפני שהתורה חוגרת שק ועומדת לפני הקב"ה ואומרת לפניו רבש"ע עשאוני בניך ככינור שמנגנים בו לצים סנהדרין ק"א א ". האם מותר לי לשמוע שיר מתוך שיר השירים בלי לקרוא אותו, ולהנות מהשיר הזה?
תשובה: מותר לשיר שירים משיר השירים רק אם מתכוונים לתוכנם הנכון, דהיינו: האהבה השוררת בין ה' וישראל.
שאלה: כתיבת תפילה על ידי אשה: אני ציירת ולאחרונה יש לי צורך פנימי עז לכתוב את התפילות השחר ולעטרן, אך הבנתי שאסור לאשה ללמוד כתיבת סת"ם. האם יש דרך שבה, לשימוש אישי או משהו כזה, אוכל להתקרב ללימוד היסודות הנכונים לכתיבת התפילות, למה בעצם אסור? בתשובות קודמות פשוט היה כתוב שדין תפילה כדין ספר תורה ואסור לאישה, למה? כבר כתבתי בכתב יד אך ברור שיש צורך ללמוד את הנושא ואין לי רצון לעורר מחלוקת או כעסים.
תשובה: אין איסור לאשה ללמוד כתיבת סת"ם אלא אסור שאשה תכתוב ספרי תורה, תפילין ומזוזות. כמו כן, אין חובה לכתוב תפילות דווקא בכתיבת סת"ם. לכן, מותר לך לכתוב ולעטר את תפילות השחר.
שאלה: שבת חתן ושמחה בבית מסורתי: מה עושים כשיש מצב שיש שמחה בשבת בר מצווה או שבת חתן וכל המשפחה מגיעים. רובם נוסעים בשבת ויש כאן חילול שבת אבל מצד שני זה פוגע להגיד להם לא להגיע. ובטוח שגם בעל השמחה רוצה שכולם יגיעו, אחרי הכל זאת המשפחה שלך. מה עושים במקרים הללו?
תשובה: לא מזמינים את המשפחה לשבת!!! וכדי לא לפגוע לא עושים בשבת דבר או רק משהו צנוע מאוד את בר המצוה חוגגים ביום ב' ו-ה'. אפשר לעלות לתורה גם במנחה מתוך הנחה שיש עשרה שלא שמעו את קריאת התורה בבוקר. ובאשר לחתן, די שישתתפו בחתונה ביום חול וגם שם לבקש שילבשו לבוש צנוע ולמנוע רקודים מעורבים. בשבת לא חייבים לעשות דבר או להעלות לתורה רק את החתן עצמו ולא קרובי משפחה אחרים, אפילו לא אבא וסבא, כדי לא לפגוע בבני המשפחה האחרים שלא הוזמנו לשבת. אפשר להסביר זאת ברצון הזוג להימנע מטקסים נוספים ומהוצאות.
שאלה: אנרגית אבנים - חשש לעבודה זרה?: למדתי לא מכבר בקורס לימודים אלטרנטיביים. הקורס עוסק בשיחרורי מתח וטיפול באלרגיות. אחד המוטיבים המרכזיים הוא שימוש באבנים (אבני חן). נאמר מפורשות שלאבנים אנרגיה שבקלות עוברת לאדם. כלומר, באבן יש סוג של חיים. אפשר לשתות את המים ולאגור או לשחרר הפרעות שהן תוצאה של אנרגיית האבן. מה דעת ההלכה, והאם אין חלילה עבודה זרה?
תשובה: זו פעם ראשונה שאני שומע על הדבר הזה, ואם תכתוב לי יותר על השיטה הזו, מה ואיך זה מרפא, אני אוכל להתייחס לזה.
שאלה: מעשר כספים לאבא: אני חייל משוחרר, האם מותר לי לעזור לאבא שלי (מכספי מעשרות) בת ארנונה או בת בעבור מכשיר לרגל (אבא שלי נכה) או כל ת שבא צריך לשלם?
תשובה: כן בודאי, ואין לך מצוות צדקה גדולה מזו.
שאלה: שותפות בין בני הזוג בבית: מתוך בחירה החלטנו בעלי ואני שלא אצא השנה לעבודה בחוץ ואתמקד בעבודת הבית: טיפול בצרכי הקטנים (ביניהם תינוקת כבת ארבעה חודשים), הבית וכדו. אני נהנית מאוד להשקיע בחינוך הילדים ובטיפול בהם ומשתדלת לעמוד במשימה ולהתגבר על קשיי עייפות, שחיקה, שגרה, פיתוי לצאת לעבודה בחוץ שיש בה שכר כלכלי ואף פרגון, עידוד והערכה מסביבה רחבה. בסך הכל יש לי סיפוק רב מההשקעה בבית. יחד עם זאת מפריע לי באיזשהו מקום שבעלי אינו שותף עימי במטלות הטיפול במיוחד בקטנה. נכון שהוא עובד בחוץ אך גם אני בזמן שהוא בעבודה - עובדת לא פחות קשה. האם אין מקום שהוא יקח חלק בטיפול בתינוקת בשעות הערב לדוגמא או בלילה או בשבת, כגון: החלפת טיטול וכדו. איני מבקשת שיעשה זאת כל הזמן שכן אני שמחה לעשות זאת בעצמי. אך לפעמים כשאני יוצאת לדוגמא לשיחה בשבת או כשאני קצת עייפה מידי האם אין מצב שהוא יחליף טיטול ולא יחכה עד שאני אגיע לעשות זאת? אפילו לא ברובד של עזרה אלא מתוך הרגשת שותפות, האם זה רק תפקיד שלי שעליו חל איסור לעשותו?
תשובה: אין לך בעל מיוחד, הוא דומה לרוב הבעלים. האשה, בצדק, מצפה שיבין מעצמו שצריך לשים יד בעול הבית והבעלים לא עונים על הציפיות. אם לא תשוחחו על כך תוכלי לחכות עד בוש. הדרך היחידה היא בשיחה ובברור. הבעלים לא רעים. אולם אין להם מודעות ומחויבות משפחתית. זהו פגם ביצור של האיש. האשה צריכה להכיר בכך. כמו שיש לאשה קשיים כך גם לאיש. האשה צריכה ללמוד לעזור לאיש בדרך שהיא לא תגרום למתח בבית. הדבר נכון גם בנוגע לצפיות של האיש. מותר לנו לצפות מבן הזוג שלנו, אולם כדאי שהצפיות לא יהוו מחיצה בקשר שבין איש ואשה. הדרך היא קבלת השני, הבנה שיש דבר שאולי קשה לו, גילוי מה שקשה לי ודיבור על הצפיות שלי ללא הטלת אשמה אלא כגילוי הקושי שלי. בהצלחה.
שאלה: טעות בחישוב הטיפ: קניתי כוס קפה בקפיטריה, שלמתי 20 ש"ח ובטעות חייבו אותי ב-18 ש"ח, את העודף בסך שני שקלים שמתי בקופסת הטיפים שהייתה שם, אמנם מייד גילתה המוכרת את הטעות והוסיפה לי 10 ש"ח כאשר העודף היה צריך להיות 11, וא"כ יוצא שמתחילה נתתי טיפ שני שקלים ובסוף הוחזר לי שקל ונתתי רק שקל אחד. וכעת איני יודע, האם עלי ללכת שוב לקפיטריה הנ"ל לתת להם עוד שקל, וזה כחיוב לצדקה, ואם כן, האם די לשימו בקופת הטיפים או שמא עלי לברר מי הייתה הקופאית ששלמתי לה ולתיתו לה דווקא?
תשובה: ראשית, טיפ אינו צדקה אלא אם המלצר נחשב כעני. שנית, משאלתך משמע שיש קופה מיוחדת לטיפים ואין הטיפ כלול במחיר, ואם כן, הכסף שנתת נשאר שם. הבעיה היא שהיית צריך לקבל עודף של 11 שקלים וקיבלת לבסוף עודף של 12 שקלים, אם כן, עליך להחזיר שקל לבעל המקום (לא לקופסת הטיפים). הרב בנימין בבמרגר
שאלה: אבלות על גר: הרמב"ם כותב: "בנו או אחיו הבא מן השפחה או מן הנוכרית אינו מתאבל עליהן כלל. וכן מי שנתגייר הוא ובניו, או נשתחרר הוא ובניו--אין מתאבלין זה על זה". האם אדם שהתגייר ונשא אשה ונולדו לו בנים ונפטר, אין בניו אלו מתאבלין עליו?
תשובה: הרמב"ם עוסק בילדיו שנולדו קודם שהתגייר ואחר כך כולם התגיירו, ומכיוון שגוי שהתגייר הריהו מבחינת יוחסין כאדם חדש שבא לעולם, נמצא שאין קשר משפחתי בינו לבין בניו, אולם אם לאחר שהתגייר נשא אשה יהודית (או גיורת) ונולדו לו ילדים הריהם בניו לכל דבר ומתאבלים עליו. הרב יאיר וסרטיל
שאלה: "לשון הרע" על ידי גיסתי: אני חייבת עצה, יש לי גיסה מאד רכלנית ומעבירה כל מה שהיא שומעת לכולם "בשקט כאילו". זה גורם להמון סיכסוכים בין המשפחה ובין בני זוג. מה עלינו לעשות בכדי להעמידה במקום מבלי לפגוע בה חלילה?
תשובה: צריך לשוחח אתה לא בדרך של תוכחה אלא הנעימות ולומר לה שאולי היא לא שמה לב אך היא בדבריה גרמה צער. ולתת לה דוגמאות מה הדברים שלה גורמים. ואם היא תהיה מודעת לתוצאות של הדברים שהיא אומרת. יש להניח שהיא תשתדל להפסיק לרכל.
שאלה: שדרות לזוג צעיר?: ב"ה ובשעה טובה ומוצלחת, ארוסי ואני מתחתנים בעוד כשלושה חודשים. ארוסי כרגע בישיבה בשדרות. ההתלבטות עצומה מאוד האם לגור בשדרות אחרי החתונה או כבר לבחור מקום מגורים אחר. חשוב לי לציין, שמדובר במקום מגורים זמני למספר חודשים, למען הלימודים האקדמיים שלי. יש פחד גדול לקראת חיים שהם לא בגדר הנורמלי. האם יש עניין בכך שאנחנו זוג צעיר מאוד (גיל 20) נחיה חיים נורמלים במקום אחר או דווקא לבוא לשדרות? יש לי פחד שמא המגורים בשדרות יפגעו בשנה הראשונה לנישואים שלנו. ושנשמע רק בשורות טובות לכל עם-ישראל!!
תשובה: ראשית מזל טוב שתזכו להקים בית נאמן בישראל. בית של תורה ומצות של שמחה וטובה. לא צריך לפחד כל כך לגור בשדרות הסכנה אינה בגדר כזה שאסור לגור שם. ויש למגורים בשדרות גם מעלה. אך אם את באופייך מפחדת את לא חייבת להכנס למצב שתרגישי לא טוב בחודשים הראשונים של הנשואים ובעיקר אם מדובר על מגורים זמניים. בשדרות צריכים לגור אנשים מלאי אמונה שבוטחים בד' ורגועים. ובזה הם מקיימים מצוה גדולה.
שאלה: אירוח גוי בשבת: בשבתות הקרובות צריך להתארח אצלי גוי, האם אני צריך לעשות שינויים מיוחדים, איך צריך לנהוג בזמן הקידוש? ההורים שלו הצילו את הורי בזמן מלחמת העולם השניה, וקיבלו על כך מיד-ושם תעודת "חסידי העולם". חשוב לכשעצמו אבל גוי נשאר גוי.
תשובה: אין שום בעיה, רק אל תיתן לו למזוג יין.
שאלה: טבילת כוס טרמית וטוסטר: יש לי שתי שאלות בקשר לטבילת כלים: 1. יש לי כוס טרמית, שהחלק הפנימי הוא כולו מפלסטיק. רק החלק החיצוני ממתכת (כם החלק שבו אני שותה הוא מפלסטיק). האם אני חייב לטבול את הכוס? 2. יש לי טוסר לעשות כריכים עם גבינה שאסור להרטיב. האם אני חייב לטבול אותו, גם אם הוא יכול להתקלקל?
תשובה: 1. יש להטבילה ללא ברכה. 2. אם הטוסטר אינו מיוצר בארץ הוא חייב טבילה. ישנם שתי אופציות: להטבילו ולתת לו להתייבש יומיים בשמש, מנסיון הוא יעבוד ללא תקלה. אפשרות שניה היא לפרק אותו פירוק משמעותי שרק אומנים יודעים לתקנו ואז זה נחשב שיהודי עשה את הכלי. הרב שמואל הולשטיין
שאלה: תיקון אלמנה: מתי אלמנה צריכה לעשות תיקון, ומהו תיקון אלמנה?
תשובה: תיקון האלמנה הוא תיקון שחיבר רבינו הרש"ש שעל ידי תיקון זה תוכל האלמנה להנשא בשנית מבלי שרוח בעלה הראשון "תפריע" לזיווג החדש. אך מטבע הדברים בדברים כאלה יש לשאול בכל מקרה לגופו רב מקובל.
שאלה: גד ודן - גיבורים או חלשים?: בספר דברים פרשת וזאת הברכה מפרש רש"י (בפסוק יח) על המילים - ולזבולן אמר - "אלו חמשה שבטים שברך באחרונה, זבולון, גד, דן, נפתלי, ואשר, כפל שמותיהם, לחזקם ולהגבירם, לפי שהיו חלשים שבכל השבטים." ידוע לי ששבט גד ושבט דן היו מהגיבורים שבשבטים, כנזכר בהמשך הפרק בפסוקים כ וכ"ב, וכן לעיל כשעברו חלוצים לפני אחיהם. איך אפשר ליישב את הסתירה?
תשובה: בספר בראשית (לז ב) מסופר שיוסף לקח את החלשים שבאחיו אל פרעה ורש"י מסביר על פי המדרש (בראשית רבה פרשה צ"ה), שמדובר על השבטים שלא הוכפלו שמותיהם. ולפי מדרש זה הדברים מיושבים. ומוסיף רש"י שהגמרא (בבא קמא צב א) חולקת על המדרש ואומרת שאלה שהוכפלו שמותם הם החלשים. המשכיל לדוד (אחד מהפרשנים על רש"י) נותן שני תרוצים לשאלתך: 1. שגד, אבי השבט, היה חלש אבל בניו היו גיבורים. 2. הם היו חלשים אבל מברכתו של משה רבינו הם הפכו לגיבורים.
שאלה: השימוש לפי תאריך לועזי: אני נשוי ב"ה כבר למעלה. משפחתה של אשתי הם מסורתיים אבל הם עדין חוגגים ע"פ לוח השנה הנוצרי. לי מאד קשה אם זה ואני בדילמה איך להתנהג. אשתי חזרה בתשובה לפני כמה שנים והיא מאד מבינה אותי אבל היא חושבת שאנחנו צריכים לכבד אותם ולא להעיר להם איך לחגוג ומתי לחגוג. אני חולק עליה בנושא הזה וחושב שכן צריך לעשות משהו ולהסביר להם שאנחנו לא מתייחסים ללוח השנה הנוצרי בכלל אלא רק באונס. אשמח לדעת איך אני אמור לנהוג ע"פ ההלכה.
תשובה: לריב בודאי שלא צריך. אולם מאד לגיטימי ונכון שתאמר למי שרוצה לשמח אותך מה אתה אוהב. חבל שהם, שרוצים לשמח אותך, יגרמו לך צער. לכן אתה יכול, לא בעת מעשה אלא סתם באמצע השנה, לומר להם שבעצם אתה כלל לא מייחס לתאריך הנוצרי ומבחינך יום ההולדת שלך הוא רק בתאריך העברי ושזה מצער אותך כשחוגגים איתך ביום נוצרי. זו האמת וטוב שהם ידעו את האמת שלך.
שאלה: תפילין רבינו תם ושל רש"י: אני קיבלתי תשובה מהרב, שגם תפילין של רש"י וגם של ר"ת הם אמת. אני מודה לכבודו על התשובה. אבל אני עדיין לא זכיתי להבין, תורה וללמוד אני צריך. הרב הביא לי מקורות לאלה שטוענים ששניהם אמת, אני יודע שיש פוסקים שפסקו ששניהם אמת, ועליהם שאלתי כיצד הם פסקו כך? בתורה לא כתוב שצריך להניח שני זוגות תפילין, שהרי בתורה כתוב "והיו לאות על ידך", ומזה אני מבין שצריך רק זוג אחד. אם התורה רצתה שנניח שני זוגות היא הייתה אומרת והיו לאותות על ידך. אולי הם טוענים ששניהם נחשבים אות למרות שהם שני זוגות?
תשובה: תלוי באיזה רמה רוחנית נמצאים, אין כאן "שחור ולבן". כפי שכתוב שלעתיד לבוא תהיה הלכה כבית שמאי, כי אנשים שנמצאים בספירה רוחנית גבוהה, כל מצווה פועלת לתיקון הנפש שלהם. בדורות ההם, כך, ובדורות הבאים צריך אחרת. מרן הרב קוק כותב, בעניין הנחת תפילין בחול המועד, בארץ- נוהגים שלא להניח תפילין, כמו שיטת מרן המחבר, בחו"ל- נוהגים להניח תפילין בלי ברכה. הרב זצ"ל כותב, שהשגחה האלוקית מסובבת שמי שזקוק לתיקון הנפש על ידי הנחת תפילין, מסובבים שיגור במקום שנוהגים להניח תפילין.
שאלה: קשר בין מרדכי לנחמיה: האם קיים קשר (משפחתי או אחר) על פי המקורות בין מרדכי בן יאיר (בן דודו של אסתר) לבין נחמיה בן חכליה? זה יכול לעזור למקם מבחינה היסטורית את סיפור פורים ולהסביר את סיבת קירבתו של נחמיה למלך פרס.
תשובה: בספר עזרא (ב ב) ישנה רשימה של העולים מבבל ומוזכרים שם נחמיה ומרדכי בלשן. הראב"ע מסביר (על פי הגמרא במגילה טז ב) שמרדכי בלשן הוא מרדכי היהודי. לגבי נחמיה, בדעת מקרא מעלים אפשרות שהוא נחמיה בו חכליה. סיפור פורים ארע לאחר שכורש ציווה לבנות את בית המקדש ולפני סיום הבניה ועליית עזרא הייתה בימי ארתחשסתא שהתיר לסיים את הבניה. בספר עזרא (ד ו-ז) מוזכר מלך בשם אחשוורוש בין דריווש לארתחשסתא ובמבוא למגילת אסתר של דעת מקרא מייחסים אותו לאחשוורוש של המגילה, לפי זה יוצא שמרדכי היהודי היה מקורב לאביו של במלך בתקופת נחמיה ויכול להיות שמרדכי, בגלל קרבתו הגדולה לאחשוורוש, דאג לקרב אותו למלוכה.
שאלה: בחירת שם "יגאל" לתינוק: האם השם "יגאל" (כפי שהרמטכ"ל יגאל ידין היה הוגה אותו - עם קמץ ב"ג" וצירה ב"א") הוא שם ראוי, האם הוא מוזכר בתנ"ך?
תשובה: הטוב ביותר לבחור שם של אחד מדמויות הטובות בתנ"ך או מגדולי ישראל בדורות.
שאלה: חתימה על כרטיס אדי: רציתי לדעת האם מותר מצווה לחתום על כרטיס אדי או שלא, והאם אפשר לבקש לתרום רק ליהודים?
תשובה: אין שום משמעות לחתימה על הכרטיס, המשפחה יכולה להתנגד גם אם יש כרטיס ולהסכים גם אם אין כרטיס. אולם כל עוד לא נסגר סופית נושא קביעת המוות כהלכה (כפי שקבעה הרבנות הראשית עוד לפני עשרים שנה!) אין לחתום על הכרטיס, אלא במקרה הצורך (שלא יהיה!) לדרוש שרופא היודע הלכה ישתתף בועדה לקביעת המוות ויפעל עפ"י הנחיות הרה"ר. באשר לגוי צריכה להיות הדדיות, כשם שאברי גוי יכולים להציל יהודי כך ראוי שאברי יהודי יצילו גוי.
שאלה: מעשר כספים עם משכנתא: אני ואשתי משתכרים ב"ה משכורת של 9000 ש"ח, אני שוכר דירה ואני מתכוון לבנות בית ואני לוקח הלוואות ומשכנתא, האם אני מחויב לעשר 10?
תשובה: כן.
שאלה: שם ה  בבקשות או הזכרת פסוקים: 1. האם ניתן לומר את הפסוק " יהיו לרצון אמרי פי." כשרוצים, נגיד לאחר ברכת מזון? 2. האם ניתן לומר הבקשה - "יהי רצון מלפניך ד אלוקינו שתרפאנו רפואה שלמה רפואת הנפש ורפואת הגוף כדי שנהיה חזקים בבריאות גוף ונשמה לקיים תורתך הקדושה"? 3. פסוק לחיזוק, כמו "לישועתך קיויתי ד ", ניתן לומר בחופשיות או האם זה לא נכון לעשות?
תשובה: פסוקים שלמים הנאמרים מתוך תפילה, לימוד, תחינה וכד' אין שום איסור לאומרם, ואדרבה. מותר לומר בקשה זו וכל בקשה אחרת לפני הבורא יתברך. בתפילות ישנה חובה לומר בנוסח אותו תיקנו אנשי כנסת הגדולה, אולם שלא בתפילה מותר להוסיף בקשות אישיות בכל נוסח. הרב שמואל הולשטיין
שאלה: משמעות החלום : יש לי שאלה מעט מוזרה, שקשורה לחלום שחלם חבר שלי. קצת רקע על עצמי: אני בת 22, בחורה דתיה ויש לי חבר כמעט שנה, גם הוא בחור דתי. הוא סיפר לי שהלילה הוא חלם חלום, ובחלום הוא היו שני רבנים שאני פגשתי ברחוב והם שאלו אותי שאלה "דתית-פילוסופית", משהו על מהות החיים והאמונה בה. הוא לא זוכר את השאלה במדויק, אבל תשובתי לאותם רבנים הייתה שיר, ואלו המילים שלו (זהו שיר שקיים): "אם החיים הם חידה, לא מפורשת והסודות זורמים בהם, כמו נחלים מנסים למצוא את כל צבעי הקשת עובדים קשה לבנות פה משהו במילים ואתה חי בזמן זמנים ספור בלוח ומקווה לשתות את החיים עד תום. ובין כל אלה סך הכל רוצה לשמוח ועל הדרך להגשים איזה חלום אולי אחרי הכל תגיע לשמיים אולי אחרי הכל תשמח מהחיים תאמר ותהפוך פתאום למים ותצטרף לים הרחמים אם השנים חולפות מהר ולא הספקת ולא נשאר מהם יותר מזיכרון היית איש חשוב ענק אך התפוגגת והשתדלת להשלים עם השעון אם החיים הם חידה לא מפורשת והסודות זורמים בהם כמו נחלים תקווה למצוא את כל צבעי הקשת תשאיר פה רושם טוב ותאסוף מילים אולי אחרי הכל תגיע לשמיים " אציין שאני חושבת רבות על הנושא- על אמונה, על החיים ועל מה שאחר כך, על משמעות הקיום שלנו בעולם (ולרוב אני גם לא מצליחה להגיע לתשובה חותכת, לפעמים זה מעציב אותי). אני לא מבקשת שתנתח לי את החלום, רק שתאמר לי בבקשה מה דעתך - מה משמעותו של חלום כזה. אודה לכם מאוד על ההתייחסות לשאלה.
תשובה: לא צריך לחפש פרושים לחלום. אין לו משמעות מיוחדת.
שאלה: ת דמי כניסה המגיע לכנסיות: ברצוני לשאול לגבי האתר בכפר נחום, שבידוע שיש בו בית כנסת עתיק, אולם האתר הוא בבעלות הכנסיה הפרנסיסקנית והם גובים ת כניסה עבור הביקור באתר, האם מותר לבקר באתר (לצורך ביקור בבית הכנסת בלבד) למרות שדמי הכניסה עוזרים כביכול לכנסיה?
תשובה: אני חושב שאין להיכנס לשם, לא לתת שום ת לעובדי ע"ז הללו.
שאלה: נקיון בפורים על ידי גוי: האם מותר בפורים השנה (בת"א) ביום ששי לנקות את הבית ע"י גוי, והאם מותר גם שייעשה נקיון מסוים לפסח?
תשובה: אפשר, אין בזה בעיה.
שאלה: שתילה על נילון: האם מותר לשתול בשביעית על גבי נילון בגינה בחוץ, כגון: פילפל, נענע ועוד? מה הדין עם שתל?
תשובה: וברכת ד' אין לשתול בעפר הנמצא על ניילון. צריך שיהא למקום כיסוי (ככסוי של בית) וכמו כן על הניילון יהיה עציץ ובו אפשר לשתול.העציץ צריך שלא יהא נקוב. הניילון צריך לבדוק שאין בו חורים ומעבר מים. מכיוון שיש הרבה הלכות בשאלה זו, נראה לי שאפשר לעשות רק אם תקבל הדרכה מפורטת או הדגמא מגנן מקצועי. בברכת התורה והארץ יהודה הלוי עמיחי מכון התורה והארץ כפר דרום אשקלון
שאלה: אוכל לא כשר לחיות מחמד: האם ניתן לתת בשר חזיר לכלב?
תשובה: מותר, תוך זהירות שלא יעבור בשום דרך לאוכל של בעלי הכלב, כגון לשטוף ידים היטב לפני הארוחה וכד'. הרב שמואל הולשטיין גידול חיות מחמד